Man dood ná vuurwapen in motor afgaanArgieffoto bloot ter illustrasie. (Foto: Andri Tambunan / AFP) ŉ Man is Sondag in Gqeberha in ŉ motor dood nadat ŉ vuurwapen in sy medepassasier se hand afgegaan en hom (die oorledene) in die kop getref het. Die medepassasier is ná die voorval in hegtenis geneem. Volgens kapt. Sandra Janse van Rensburg, polisiewoordvoerder, het die oorledene Sondag tussen 04:00 en 05:00 – saam met nog drie mense – in ŉ Renault Kwid in Brickmakerskloof, Gqeberha, gery toe die voorval plaasgevind het. “Volgens inligting het die verdagte agterin die voertuig gesit, toe die oorledene hom gevra het om sy vuurwapen te sien. Die verdagte het die vuurwapen se magasyn verwyder voordat hy dit aan die oorledene oorhandig het,” verduidelik Janse van Rensburg. “Nadat die oorledene die vuurwapen aan die verdagte teruggegee het, het die verdagte die vuurwapen se magasyn teruggesit. ŉ Skoot het in die proses afgegaan en die oorledene is in sy agterkop getref.” Dit is in hierdie stadium nog nie duidelik of die skoot per ongeluk afgegaan het nie. “Die bestuurder van die motor het die oorledene hospitaal toe gejaag. Hy het egter met sy aankoms daar reeds aan die skietwond beswyk.” Die verdagte is Sondag omstreeks 10:00 in hegtenis geneem. Die polisie is nog op soek na die vuurwapen wat in die voorval betrokke was. Die oorledene se naam sal bekend gemaak word sodra die familie van sy dood ingelig is. “Die verdagte word van moord aangekla en sal in die week in die landdroshof in Gqeberha verskyn.”